Regionsudvalgets udtalelse om "De regionale konsekvenser af EU's landbrugs- og landdistriktpolitik (politik-evaluering)"

(2001/C 357/07)

REGIONSUDVALGET har -

under henvisning til præsidiets beslutning af 13. juni 2000 om at afgive udtalelse om "De regionale konsekvenser af EU's landbrugs- og landdistriktpolitik (politik-evaluering)" i henhold til EF-traktatens artikel 265, stk. 5, og henvise det forberedende arbejde til Underudvalg 2,

under henvisning til forslag til Regionsudvalgets udtalelse (CdR 253/2000 rev. 4), som blev vedtaget af Underudvalg 2 den 20. april 2001 med Axel Endlein (Amtsborgmester for Landrat, præsident for Deutschen Landkreistag, Northeim, D/PSE) og Wim van Gelder (Kongelig kommissær for provinsen Zeeland, NL/PPE) som ordførere,

under henvisning til det spørgeskema, der danner grundlag for denne udtalelse, og som medlemmerne af Underudvalg 2's studiegruppe bestående af repræsentanter for de 15 medlemsstater har svaret på (CdR 253/2000 rev. 4 bilag) -

på den 39. plenarforsamling den 13.-14. juni 2001 (mødet den 13. juni) enstemmigt vedtaget følgende udtalelse.

Regionsudvalgets henstillinger

1. Ved udformningen af en politik bør der på hvert niveau fra første færd lægges vægt på evaluering, ikke alene i den forstand, at det angives, hvornår og hvordan overvågningen (monitoring) foretages, men især hvilke indikatorer evalueringen bygger på.

2. For at undgå at give et fordrejet indtryk af politikkens virkninger, bør evalueringen af metodehensyn anskues globalt. Det indebærer, at overvågningen skal omfatte den samlede indvirkning af alle de berørte myndigheders tiltag, som øver indflydelse på udviklingen i grønne områder/landdistrikter, således at man ikke alene får indblik i virkningerne på økonomi og miljø, men også på den sociale, kulturelle, landskabsmæssige og økologiske infrastruktur. Dette kræver, at der indsamles kvantitative oplysninger om flere variabler end tilfældet er i dag.

3. Som led i subsidiaritetsprincippet bør en betydelig del af oplysningerne kunne eller skulle fremskaffes af medlemsstater, lavere myndigheder og de lokale forskningsinstanser ved brug af en begrænset integreret rundspørge.

4. Af hensyn til indsamlingen af de disponible oplysninger er der behov for entydighed, hvilket kræver præcise, centralt udformede informationsindsamlingsmetoder, som der må sørges for på EU-plan. Det er af afgørende betydning, at medlemsstaterne og andre myndigheder, som beskæftiger sig med grønne områder/landdistrikter, medvirker loyalt til at få etableret et sådant (permanent) monitoring-system. Regionsudvalget erkender, at etablering af et sådant monitoring-system er en omfattende opgave. Dog mener det, at en god evaluering af politikken nødvendiggør et sådant skridt.

5. For at nå frem til et evalueringssystem, som bygger på komplementaritet mellem de berørte instanser, er der - udover de overmåde prisværdige tiltag fra EU's egne tjenester - behov for samråd og justering mellem aktørerne under centralt tilsyn fra EU's side. Det henstilles, at EU gennem symposier, kongresser og lignende inddrager samtlige aktører i et evalueringssystems etablering.

6. Da det er utænkeligt, at det på kort tid lader sig gøre at etablere et sådant system og få adgang til brugbare oplysninger, er Regionsudvalget indstillet på tre år efter denne udtalelses afgivelse at følge op på den undersøgelse, som gennemføres nu, og at benytte samme fremgangsmåde. Denne opfølgning vil også omfatte virkningerne af instrumentet vedrørende landdistriktudvikling, som er for nyt til, at man kan vurdere dets virkninger.

7. Regionsudvalget henstiller til alle berørte myndigheder, at de i deres politik i de kommende år lægger (endnu) mere vægt på: bevarelse af kulturlandskabet som integreret element i det alsidige landbrug i henhold til den europæiske landbrugsmodel, ø-regionernes særlige vanskeligheder, brug af telematik i landdistrikter, befolkningens livskvalitet i landdistrikterne, inklusive landbofamilierne, og navnlig en bæredygtig forbedring af de økonomiske og sociale rammebetingelser, så unge landmænd kan skabe sig et varigt eksistensgrundlag på deres bedrifter.

8. Som supplement til sine henstillinger i pkt. 1-4 gør Regionsudvalget opmærksom på, at det vil være en god idé systematisk at operere med evalueringsregler ved udformning eller revision af programmer og planer for landdistriktudvikling. Regionsudvalget påpeger, at der bør opstilles en typologi for landdistrikter i hele EU, således at der opnås en mere objektiv klassificering af landdistrikterne og dermed en nuanceret evaluering af disse.

9. Desuden anbefaler Regionsudvalget, at der ved udformning, implementering, gennemførelse og evaluering af planer og programmer trækkes mere på den særlige knowhow, de ikke-statslige organisationer er i besiddelse af. "Denne knowhow bør endvidere have forskerkompetence, så bedømmelsen sker på en videnskabelig måde".

10. Endelig henviser Regionsudvalget til den næsten enstemmige opbakning, der ifølge dets undersøgelser er bag LEADER-programmerne. I forlængelse heraf anbefales det at se på, om det er muligt at udbygge programmerne, ikke bare tidsmæssigt, men især også mht. indsatsområder. Endvidere bør det overvejes, hvorvidt de positive erfaringer med metodologien bag disse programmer kan anvendes i forbindelse med andre programmer.

11. EU's udvidelse nødvendiggør en politik, der tager højde for situationen i de regioner - fortrinsvis landdistrikter - der grænser op til ansøgerlandene. Først og fremmest skal navnlig de muligheder, der findes inden for rammerne af EU-politikkerne, udnyttes. Et særskilt støtteprogram for grænseregionerne i overensstemmelse med Rådets initiativer skal være et tidsbegrænset nødvendigt supplement til foranstaltningerne til den vedvarende økonomiske og sociale styrkelse af grænseregionerne.

Bruxelles, den 13. juni 2001.

Jos Chabert

Formand for

Regionsudvalget